Castelseprio

Castelseprio on arheoloogia- ja ehitismälestiste kompleks, kunagine Rooma kindlus ja keskaegse Lombardia tähtis linn, mis hävis ja hüljati 13. sajandi teisel poolel. Kompleksi kuuluvad kindlustuste jäänused (Castrum), Torba klooster ja Santa Maria kirik. Mälestis asub Põhja-Itaalias Lombardias Varese provintsis Castelseprio vallas, 50 km Milanost loodes.
Mälestis kanti 2011. UNESCO maailmapärandi nimistusse ühena langobardide Itaalia valitsemiskeskustest 568-774.
Mälestis ja selle osad.
Castelseprio arheoloogia- ja arhitektuurimälestiste kompleks asub terrassidega kõrgendikul, mida ümbritsevad metsad ja jõgede ning ojadega sügavad orud. See piirkond on silmapaistev näide hilis-Rooma perioodil pärast esimesi germaanlaste sissetunge ehitatud kindlustatud süsteemi taaskasutamisest.
Mälestisekompleks asub väljaspool Castelseprio küla territooriumi ja hõlmab umbes 130 000 ruutmeetri suuruse ala, publikule on avatud umbes 55 000 ruutmeetri suurune osa platool, kust avaneb vaade Olona oru keskosale. Muistise arheoloogiline uurimine ja kaevamised kestavad tänapäevani.
Castelseprio arheoloogiakaitseala koos muuseumiga kuulub riigile ja on publikule avatud. Mälestist haldab Kultuuriministeeriumile ja on mõeldud avalikuks kasutamiseks. Osa sellest kuulub ja osaliselt Varese provintsi valitsusele, kellega sõlmiti kasutusleping 1994. aastal.
Castrum.
Castrum on metsasel ala asuvaid 5. sajandil pKr ehitatud, varasemale 4. sajandist pärinevale roomlaste sõjaväe garnisonile ehitatud langobardide kindluse varemeid. Kindlustust ümbritsevad võimsad tornidega müürid, mis kaitsesid ka osa orupõhjas asuvast eelpostist (sellele ehitati hiljem Torba klooster).
13. sajandil purustatud kindlusest, mis oli kohalikuks võimukeskuseks, on säilinud müüriasemeid ja osa välismüürist, samuti 5. sajandist pärineva San Giovanni Evangelista basiilika jäänused koos kaheksanurkse baptisteeriumi asemega, mille langobardid ehitasid 7. sajandi paiku. Kirikus ja selle ümber leidub ülikute haudu. Langobardide ajal oli kindlus Gastaldi, langobardide kuninga valduste ülevaataja residents; tema eestvõttel ehitati Torba klooster kunagise Rooma garnisonikindluse asemele, samuti Santa Maria kirik. Torba kloostri torn on pärineb 5. ja 6. sajandi vahetusest, olles ainus tervikuna säilinud mälestis roomlaste ajast.
Castelseprio kindlustatud asulat ümbritses tornidega eraldatud kaitsemüür, mis ümbritses tasandikku asula ja selle tsiviil- ja sakraalehitistega. Teine osa müürist laskus Torba suunas, kus nelinurkne vahitorn moodustas kindlustatud eelposti Olona jõe suunas. Tänapäevaks on säilinud ainult Torba kloostri juures asunud torn, teised Rooma tornid ja enamus müüridest on säilinud veidi kõrgemal vundamendi tasemest; need hävitati 1287. aastal. Castrumi praegune sissepääs kulgeb mööda vana silla sambaid, mis viis osaliselt tänapäevani säilinud poolringikujulisele eendile peaväravaga. Peavärava taga, tasandiku keskosas asuvad San Giovanni basiilika varemed.
Basiilikast põhja ja ida suunas on kahe Rooma torni asemed, mida peetakse varasemaks kui ringmüüri, ning mõned elamud ja abihooned, mis võisid olla, võib-olla kanoonikute ajutiseksmajutamiseks, kasutusel ka pärast 1287. aastat. Väljakul asub mitu hooneaset, sealhulgas monumentaalne kindluselamu, mis võis olla poliitilise võimu tugipunkt. Vaatamata suurtele tühjadele aladele kaitsemüüri sees ja vähestele tänapäevani säilinud hoonetele oli asula tihedalt asustatud.
San Giovanni Evangelista basiilika ja San Paolo kirik.
San Giovanni kiriku ja sellega külgneva baptisteeriumi kompleksi kuuluvad ka monumentalse tsisterni jäänused kiriku ühel küljel ja kellatorni säilinud vundament, milles leidub suurel hulgal Rooma-aegset ehitusmaterjali.
Kaheksanurkse baptisteeriumi põrand on väikestest marmorplaatidest "opus sectile" tehnikas; seintel leidub meisterlike freskode fragmente.
Ehitise varaseim ehitusjärk pärineb langobardide kuningriigi ajast 5.–6. sajandist, millele järgnes 1582. aastani tegutsenud kanoonikute kolleegiumi kiriku periood; pikkamööda kirik hüljati kuni hoone peaaegu täieliku lammutamiseni 19. sajandi alguses. Apsiidi taga leidub suuri hauaplaate, osa raidristidega, arvatavasti ülikute haudade tähised. Kirikust lõunas asuvad kuusnurkse San Paolo kiriku varemed, millele on viidatud 11. sajandi lõpu tekstides. Siseruumis oli kaks korrust, apsiidi välisküljel on tüüpilise romaani kaarfriisi fragmente.
Antiquarium.
Kindluse territooriumile hiliskeskajal ehitatud kunagises frantsisklaste kloostris asub 2009. aastal asutatud muuseum Antiquarium. Seal on eksponeeritud olulisemad leiud vana Castelseprio arheoloogilistelt kaevamistelt esiajast hiliskeskaegse kloostriasustuseni.
Santa Maria kirik.
Castelseprio kompleksi unikaalseim vaatamisväärsus on väikese kiriku Santa Maria foris portas ('Püha Maria väljaspool müüre') idaapsiidi seintel säilinud varakeskaegsed freskod, mis taasavastati alles 1944. aastal. Kohati harvaesinevate motiivide ja süžeedega freskosid iseloomustab erakordne kunstiline meisterlikkus ja stiil, mis laseb aimata tugevat Bütsantsi mõju. Ehkki dateeringu üle vaieldakse, paistab tõenäoline periood olevat 9. sajandi esimene pool.